**Steaua mea**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și la nunta mea

A căzut o stea

Miorița

Steaua mea ascunsă-n ceață

Tremuri nu știu unde-anume

C-o să cazi să-mi spui că viață

Nu mai am pe astă lume.

Să-mi vestești că vremea care

Mi-a fost dată se termină

Și e timpul de-nălțare

Cu zburarea în Lumină.

Va fi greu să cad grămadă

Pe covor de frunze moarte,

Lumânările să-mi ardă

Ca și stihuiri de carte.

Însă mama-n lumea asta

N-a căta cărări pierdute,

Poate-a blestema nevasta

Nedreptățile făcute.

Doar în geamăt de tilingă

Vântul serilor va trece

Și-a porni Luna să plângă

Cu obrazul ei cel rece.

Și te va mustra că iată

Te-ai grăbit cu vestea cruntă

Ca să-mi pui cununa-n pleată

Pregătindu-mă de nuntă.

Dar atunci voi înțelege

Glas de păsări și de ape

Cum e să pășesc din lege

Dragostea să mă adape.

Viețuind o melodie

Mărginiri ce nu cunoaște

Toate stelele să-mi fie

Lăcrimioarele din Paște.

Victor Bragagiu